Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésének Luxemburg részére történő engedélyezéséről /* COM/2013/0608 final - 2013/0296 (NLE) */





INDOKOLÁS 1. A JAVASLAT HÁTTERE A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv[1] 395. cikkének (1) bekezdése értelmében a Tanács a Bizottság javaslata alapján bármely tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon az adókivetésre vonatkozó eljárás egyszerűsítése vagy az adócsalás és -kikerülés egyes típusainak megelőzése érdekében. A Bizottságnál 2012. október 24-én iktatott levelében Luxemburg felhatalmazást kért a 2006/112/EK irányelv 285. cikkétől eltérő intézkedés alkalmazására annak érdekében, hogy adómentességet biztosíthasson a legfeljebb 25 000 EUR éves árbevétellel rendelkező adóalanyoknak. A 2006/112/EK irányelv 395. cikke (2) bekezdésének megfelelően a Bizottság 2012. november 9-én kelt levelében tájékoztatta a többi tagállamot Luxemburg kérelméről. A Bizottság 2012. november 12-én kelt levelében értesítette Luxemburgot arról, hogy birtokában van a kérelem elbírálásához szükségesnek ítélt valamennyi információnak. Háttér-információk A 2006/112/EK irányelv XII. címének 1. fejezete lehetővé teszi, hogy a tagállamok különös szabályozást alkalmazzanak a kisvállalkozásokra, beleértve annak lehetőségét is, hogy adómentességet adjanak az egy bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhatja le a beszerzésekre kivetett hozzáadottérték-adót. A 2006/112/EK irányelv 285. cikkének (1) bekezdése alapján azok a tagállamok, amelyek nem vették igénybe a 67/228/EGK irányelv 14. cikke szerinti lehetőséget mentesítések vagy degresszív adókedvezmények bevezetésére, adómentességet adhatnak azoknak az adóalanyoknak, amelyek éves árbevétele nem haladja meg az 5 000 EUR-t vagy annak nemzeti pénznemben kifejezett ellenértékét. A 2006/112/EK irányelv 285. cikke (2) bekezdése szerint az említett tagállamok degresszív adókedvezményeket is nyújthatnak azoknak az adóalanyoknak, amelyek éves árbevétele meghaladja a tagállam által az adómentesség alkalmazására megállapított felső határt. A Bizottság számára benyújtott információk alapján Luxemburg jelenleg azokat az adóalanyokat mentesíti a hozzáadottérték-adó alól, amelyek éves árbevétele nem haladja meg a 10 000 EUR-t. Luxemburg továbbá tájékoztatta a Bizottságot, hogy igénybe veszi azt a lehetőséget, hogy a 2006/112/EK irányelv 285. cikkének (2) bekezdése alapján degresszív adókedvezményeket nyújtson azoknak az adóalanyoknak, amelyek éves árbevétele 10 000 EUR és 25 000 EUR között van. Luxemburg célja, hogy a kisvállalkozásokra vonatkozó mentességi rendszer keretében 25 000 EUR-ban határozza meg az alkalmazandó árbevételi felső határt, ezzel egyidejűleg törölje el a degresszív adókedvezmény alkalmazását. Luxemburg úgy véli, hogy a kisvállalkozásokra vonatkozó, a jelenlegi mentességi rendszer keretében 25 000 EUR-ban meghatározott felső érték megnövelése a gazdasági helyreállítási program részeként, valamint figyelembe véve a mentességi rendszer Luxemburgban való bevezetése óta megfigyelhető pénzügyi értékvesztést, az adminisztratív terhek jelentős mérséklődését jelentené az alacsony árbevétellel rendelkező vállalkozások számára, továbbá ösztönözné az új lehetőségek megteremtését az ilyen típusú vállalkozások esetében. A megnövelt mentességi felső határ alkalmazása Luxemburg nézőpontja szerint alkalmas a héarendszer egyszerűbbé tételére a kisvállalkozások számára azáltal, hogy jelentősen csökkenti terheiket olyan módon, hogy a szabályozás alkalmazására jogosult vállalkozásokat felmenti számos, az általános héaszabályozás szerinti, hozzáadottérték-adóval kapcsolatos kötelezettség alól. Ezen túlmenően az intézkedés további hatása az lenne, hogy mérséklődik az adminisztratív teher az olyan vállalkozások számára, amelyek jelenleg – a mentességi felső határ megemelésével egyidejűleg eltörlendő – degresszív adókedvezmények rendszerének hatálya alá esnek. A rendszer önként választható lesz az adóalanyok számára. A luxemburgi hatóságok szerint a kérelmezett különös intézkedés elhanyagolható hatást fog gyakorolni a héabevétel teljes összegére (legfeljebb 0,10 %). Meglévő rendelkezések a javaslat által érintett területen 2004-ben a Bizottság javaslatot tett – többek között – a tagállamok számára rendelkezésre álló, az adóalanyokat héamentességre jogosító éves árbevételi felső határ 100 000 EUR-ra történő megemelésére (COM(2004) 728 végleges[2]). A szóban forgó javaslat még mindig a Tanács előtt van. Középtávon a Bizottság úgy ítéli meg, hogy e javaslat elfogadása megfelelőbb megoldás lenne, mint az egyedi eltéréseken alapuló strukturálatlan eljárás. A Bizottság ezért felkéri a Tanácsot, hogy folytassa a javaslatot érintő tárgyalásokat. Összhang az Unió egyéb szakpolitikáival és célkitűzéseivel Tárgytalan. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultáció az érdekelt felekkel Nem releváns. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A tanácsi határozatra irányuló javaslat célja olyan egyszerűsítési intézkedés alkalmazása, amely megszünteti a legfeljebb 25 000 EUR éves árbevételt elérő vállalkozások számos héa-kötelezettségét, ezáltal pozitív hatással járhat. Az eltérés szűk alkalmazási köre és időben korlátozott alkalmazása miatt e hatás mindenképpen korlátozott lesz. 3. A JAVASLAT JOGI ELEMEI A javaslat összefoglalása A javaslat célja Luxemburg felhatalmazása a 2006/112/EK irányelv 285. cikkétől eltérő egyszerűsítési intézkedés alkalmazására, amely lehetővé teszi a 25 000 EUR éves árbevételt meg nem haladó adóalanyok héamentességét. Az adóalanyok továbbra is dönthetnek az általános héaszabályozás alkalmazása mellett. Jogalap A 2006/112/EK tanácsi irányelv 395. cikke. A szubszidiaritás elve A javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazható. Az arányosság elve A javaslat megfelel az arányosság elvének, mivel e határozat tárgya felhatalmazás nyújtása egy tagállam számára annak saját kérelmére, kötelezettséget tehát nem keletkeztet. Mivel az eltérés alkalmazási köre korlátozott, a különös intézkedés arányban áll a kitűzött céllal. A jogi aktus típusának megválasztása Javasolt aktus: tanácsi határozat. Más jogi aktus nem felelne meg a következők miatt: A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb eszköz, mert az egy-egy tagállamnak is címezhető. 4. KÖLTSÉGVETÉSI HATÁSOK A javaslat nem érinti hátrányosan az Unió hozzáadottérték-adóból származó saját forrásait, mivel Luxemburg az 1553/89/EGK, Euratom tanácsi rendelet 6. cikkével összhangban fogja végrehajtani az ellentételezés kiszámítását. 5. OPCIONÁLIS ELEMEK A javaslat hatályvesztésre vonatkozó rendelkezést tartalmaz. 2013/0296 (NLE) Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésének Luxemburg részére történő engedélyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[3] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottságnál 2012. október 24-én iktatott levelében Luxemburg felhatalmazást kért a 2006/112/EK irányelv 285. cikkétől eltérő intézkedés alkalmazására annak érdekében, hogy a legfeljebb 25 000 EUR éves árbevétellel rendelkező adóalanyoknak héa alóli mentességet biztosíthasson. Ezen intézkedés révén az említett adóalanyok mentesülnek a 2006/112/EK irányelv XI. címének 2–6. fejezetében rögzített héa-kötelezettségek egy része vagy összessége alól. (2) A 2006/112/EK irányelv 395. cikke (2) bekezdésének megfelelően a Bizottság 2012. november 9-én kelt levelében tájékoztatta a többi tagállamot Luxemburg kérelméről. A Bizottság 2012. november 12-én kelt levelében értesítette Luxemburgot arról, hogy birtokában van a kérelem elbírálásához szükséges valamennyi információnak. (3) A 2006/112/EK irányelv 285. cikkének megfelelően azok a tagállamok, amelyek nem vették igénybe a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjairól szóló, 1967. április 11-i 67/228/EGK második tanácsi irányelv[4] 14. cikke szerinti lehetőséget, mentességet biztosíthatnak a hozzáadottérték-adó alól azoknak az adóalanyoknak, amelyek éves árbevétele legfeljebb 5 000 EUR vagy annak nemzeti valutában kifejezett ellenértéke, továbbá degresszív adókedvezményt nyújthatnak azoknak az adóalanyoknak, amelyek éves árbevétele meghaladja a tagállam által az adómentesség alkalmazására megállapított felső határt. (4) Luxemburg értesítette a Bizottságot, hogy jelenleg azoknak az adóalanyoknak biztosít mentességet a hozzáadottérték-adó alól, amelyek éves árbevétele legfeljebb 10 000 EUR, továbbá azon adóalanyok tekintetében teszi lehetővé a degresszív adókedvezmény igénybevételét, amelyek éves árbevétele 10 000 EUR és 25 000 EUR között van. Luxemburg felhatalmazást kért, hogy eltérő intézkedésként mentesíthesse a hozzáadottérték-adó alól azokat az adóalanyokat, amelyek éves árbevétele legfeljebb 25 000 EUR. (5) A különös szabályozás által biztosított magasabb küszöbérték egyszerűsítési intézkedés, mivel jelentősen csökkentheti a kisvállalkozások héa-kötelezettségeit, valamint lehetővé tenné Luxemburg számára, hogy mellőzze a vállalkozások számára jelentős terhet jelentő degresszív adókedvezmény rendszerének alkalmazását. Az adóalanyok továbbra is dönthetnek az általános héaszabályozás alkalmazása mellett. (6) A hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról szóló irányelvre irányuló, 2004. október 29-én kelt bizottsági javaslatban[5] foglalt rendelkezések célja többek között annak lehetővé tétele a tagállamok számára, hogy a héamentesség feltételeként megállapított éves árbevételi felső határt legfeljebb 100 000 EUR összegben vagy annak nemzeti valutában kifejezett ellenértékében állapítsák meg, és ezt az összeget évente kiigazítsák. E határozat összhangban van ezzel a javaslattal. (7) Az eltérő intézkedés hatása elhanyagolható a végső fogyasztói szinten beszedett tagállami adóbevétel teljes összegét tekintve, és nem lesz negatív hatással az Unió hozzáadottérték-adóból származó saját forrásainak alakulására, ELFOGADTA EZT A HATÁROZATOT: 1. cikk A 2006/112/EK irányelv 285. cikkétől eltérve Luxemburg felhatalmazást kap arra, hogy mentesítse a héa alól a legfeljebb 25 000 EUR éves árbevétellel rendelkező adóalanyokat. 2. cikk Ez a határozat az erről szóló értesítés napján lép hatályba. A határozatot az adóalanyoknak a hozzáadottérték-adó alóli mentességére vonatkozó éves árbevételi felső határ összegeit módosító uniós szabályok hatálybalépésének napjáig vagy 2016. december 31-ig – e kettő közül a korábbi időpontig – kell alkalmazni. 3. cikk Ennek a határozatnak a Luxemburgi Nagyhercegség a címzettje. Kelt Brüsszelben, a Tanács részéről az elnök [1] HL 347., 2006.12.11., 1. o. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:HU:PDF [3] HL 347., 2006.12.11., 1. o. [4] HL 71., 1967.4.14., 1303. o. [5] COM(2004) 728 végleges.